บ.ประกันวินาศภัยวางสำรองปี53กว่า8พันล.
คปภ. เผยบริษัทประกันวินาศภัยวางสำรองปี 53 จำนวน 8,715 ล้านบาท
2 ก.พ. 2554

คปภ. เผยบริษัทประกันวินาศภัยวางสำรองปี 53 จำนวน 8,715 ล้านบาท
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ตามที่กฎหมายกำหนดให้บริษัทประกันภัยจะต้องนำเงินสำรองประกันภัยมาวางไว้กับสำนักงาน คปภ. เป็นมูลค่าไม่เกิน 25% ของเงินสำรองประกันภัยทั้งสิ้น ณ วันที่ 30 ธ.ค. 2553      มีบริษัทประกันภัย ทั้งสิ้น 70 บริษัท ได้นำทรัพย์สินมาวางไว้กับสำนักงาน คปภ. เป็นเงินสำรองประกันภัยสำหรับกรมธรรม์ประกันวินาศภัย จำนวนเงินทั้งสิ้น 8,715 ล้านบาท ซึ่งมีรายละเอียดทรัพย์สิน ดังนี้              1.  พันธบัตรรัฐบาลไทย จำนวน 3,826 ล้านบาท คิดเป็น 43.90% ของทรัพย์สินเงินสำรองที่วางไว้2.  พันธบัตรรัฐวิสาหกิจ จำนวน 2,135, ล้านบาท คิดเป็น 24.49% ของทรัพย์สินเงินสำรองที่วางไว้3.เงินฝากธนาคาร จำนวน  2,315 ล้านบาท คิดเป็น 26.56% ของทรัพย์สินเงินสำรองที่วางไว้4.  ตั๋วแลกเงินและตั๋วสัญญาใช้เงิน จำนวน 250 ล้านบาท คิดเป็น 2.87% ของทรัพย์สินเงินสำรองที่วางไว้5.  หุ้นและหุ้นกู้บริษัทจำกัด จำนวน 76 ล้านบาท คิดเป็น 0.88% ของทรัพย์สินเงินสำรองที่วางไว้6.หุ้นกู้รัฐวิสาหกิจ จำนวน 113 ล้านบาท คิดเป็น 1.30% ของทรัพย์สินเงินสำรองที่วางไว้     นางจันทรา กล่าวว่า บริษัทประกันวินาศภัยจะต้องจัดสรรเบี้ยประกันภัยไว้   เป็นเงินสำรองประกันภัย เพื่อจ่ายคืนให้แก่ผู้เอาประกันภัยหรือผู้รับประโยชน์ในอนาคตตามสัญญาที่ได้ทำไว้  กับลูกค้า เช่น เมื่อครบกำหนดสัญญา เมื่อเสียชีวิตหรือเมื่อเวนคืนกรมธรรม์ ฯลฯ กฎหมายกำหนดให้บริษัทจะต้องนำเงินสำรองประกันภัยมาวางไว้กับสำนักงานคณะกรรมการกำกับและส่งเสริมการประกอบธุรกิจประกันภัยเป็นมูลค่าไม่เกินร้อยละยี่สิบห้าของเงินสำรองประกันภัยทั้งสิ้น 
ทั้งนี้  เงินสำรองประกันภัยที่บริษัทประกันวินาศภัยได้วางไว้กับสำนักงาน คปภ. นี้ เพื่อเป็นหลักประกันความมั่นคงสำหรับผู้ทำประกันภัยกับบริษัทประกันวินาศภัย ซึ่งตามพระราชบัญญัติประกันวินาศภัย กำหนดให้เจ้าหนี้ตามสัญญาประกันภัยมีบุริมสิทธิพิเศษเหนือเงินสำรองประกันภัยของบริษัทประกันวินาศภัย ดังนั้น สำนักงาน คปภ.จึงกำหนดให้ทรัพย์สินที่นำมาวางไว้เป็นเงินสำรองประกันภัย ซึ่งเป็นทรัพย์สินที่มีความมั่นคงสูงเท่านั้น